Mi a teendő, ha nem sikerül a fájl helyreállítása
Michael Terry

Creative Commons Nevezd meg!–Így add tovább! 4.0 átíratlan licenc

Úr Balázs
ur dot balazs at fsf dot hu 2021, 2023, 2026.

# Ha minden rosszra fordul

Előfordulhat, hogy a Déjà Dup hibázik. Összeomolhat, vagy hibaüzenetet adhat helyreállításkor. Az adatok helyreállításakor a legkevésbé egy programhibára van szükség. Ha mégis ez történne, először is kérjen segítséget. Közben próbálja ki a következő néhány módszert, hogy megpróbálja a Déjà Dupot mégis működésre bírni és visszaállítani adatait.

Ezek elég technikai jellegű lépések lesznek, ha valami nem lenne világos, nyugodtan kérjen segítséget.

Ezek az utasítások azt feltételezik, hogy rendelkezik elérhető parancssorral. Először nyissa meg a Terminál ablakot.

# Restic vagy Duplicity?

Az idők során a Déjà Dup különböző biztonsági mentési eszközöket használt a motorháztető alatt. Ez eredetileg a Duplicity volt. Manapság a Restic alkalmazást használja.

A biztonsági mentés mindkét formátumban lehet, attól függően, hogy mikor hozta létre.

Nézzen bele abba a mappába, ahol a biztonsági mentés tárolva van:

Ha az összes fájlnév duplicity- kezdetű, akkor az egy Duplicity biztonsági mentés. Olvassa el a lenti Duplicity szakaszokat.

Ha lát egy config fájlt és néhány mappát, mint például keys, akkor ez egy Restic biztonsági mentés. Olvassa el a lenti Restic szakaszokat.

# Helyreállítás Restic használatával

Feltételezve, hogy a Déjà Dup jelenleg nem működik Önnél, használjuk a Restic parancssori eszközt, amelyet a Déjà Dup a színfalak mögött használ a fájlok biztonsági mentéséhez és helyreállításához.

Ha az itt bemutatottnál több információt szeretne kapni a Restic programról, akkor futtassa a restic --help parancsot.

Elsőként megpróbáljuk egyszerűen helyreállítani az összes adatot. Feltételezve, hogy a fájlok a /media/backup helyre csatolt külső meghajtón vannak, és Ön a biztonsági mentés titkosítását választotta, próbálja meg ezt:

    restic restore --repo=/media/backup --target=/tmp/restore latest

Ha nem titkosította a biztonsági mentés, akkor adja hozzá a --insecure-no-password kapcsolót a parancshoz.

Ha speciálisabb hibakeresést kell elvégeznie, akkor olvassa el a hibaelhárítási útmutatót.

# Helyreállítás Duplicity használatával

Feltételezve, hogy a Déjà Dup jelenleg nem működik Önnél, használjuk a duplicity parancssori eszközt, amelyet a Déjà Dup a színfalak mögött használ a fájlok biztonsági mentéséhez és helyreállításához.

Ha az itt bemutatottnál több információt szeretne kapni a Duplicity programról, akkor olvassa el az interneten lévő dokumentációját.

Elsőként megpróbáljuk egyszerűen helyreállítani az összes adatot. Feltételezve, hogy a fájlok a /media/backup helyre csatolt külső meghajtón vannak, és Ön a biztonsági mentés titkosítását választotta, próbálja meg ezt:

    duplicity restore file:///media/backup /tmp/restore

Ha nem titkosította a biztonsági mentés, akkor adja hozzá a --no-encryption kapcsolót a parancshoz.

## Egyéb tárolási helyek

Ha távoli vagy felhőalapú kiszolgálóra készített biztonsági mentést, akkor a Duplicity programmal használt szintaxis eltérő lesz a fenti, külső meghajtós példáétól.

Olvassa el a Duplicity dokumentációját a kiszolgálóhoz való kapcsolódás módjáról, vagy próbálja meg letölteni az összes Duplicity fájlt egy helyi mappába, és kövesse a fenti egyszerűbb példát.

## Duplicity fájlok helyreállítás kézileg

Ha a duplicity használata sem vezet sikerre, akkor az esélyek elég csekélyek. A mentett fájlok formátuma komplikált, és nem egyszerű manipulálni. De ha nagyon fontosak az adatok, érdemes még ezeket is megpróbálni.

Ha a mentés egy távoli vagy felhő kiszolgálón van, először töltse le a duplicity fájlokat egy helyi mappába. Majd lépjen be ebbe a mappába a terminálban.

A Duplicity az adatokat kis, köteteknek nevezett csomagokban tárolja. Egyes kötetek a rendszeres „full” vagy friss biztonsági mentésekhez tartoznak, míg mások az „inc” vagy növekményes mentésekhez. A fájlokat kötetről kötetre kell helyreállítania egy teljes biztonsági mentés első kötetétől kiindulva.

Ha titkosította a mentéseket, akkor először vissza kell fejteni a kötetet a gpg használatával. A duplicity-full.20110127T131352Z.vol1.difftar.gpg fájl esetén a parancs:

    gpg --output duplicity-full.20110127T131352Z.vol1.difftar --decrypt duplicity-full.20110127T131352Z.vol1.difftar.gpg

Mindezt megteheti egyszerre is (ehhez viszont rengeteg szabad hely szükséges!):

    gpg --multifile --decrypt duplicity-full.20110127T131352Z.*.difftar.gpg

Most egy .difftar vagy .difftar.gz kötete van (attól függően, hogy vissza kellett-e fejtenie). Használja a tar parancsot az egyedi foltfájlok kinyeréséhez:

    tar xf duplicity-full.20110127T131352Z.vol1.difftar

Vagy, ha ismét egyszerre akarja csinálni:

    for t in duplicity-full.20110127T131352Z.*.difftar; do tar xf $t; done

Ekkor a foltfájlok a multivolume_snapshot és snapshot mappákban lesznek. Minden, több kötetre kiterjedő fájl a multivolume_snapshot mappában lesz. Ha például a /home/jane/essay.txt fájlról készített biztonsági mentést:

    cd multivolume_snapshot/home/jane/essay.txt
    cat * > essay.txt

A növekményes mentésekből való adatvisszanyeréshez használja a rdiff parancsot a fájlok összefűzéséhez. A használatával kapcsolatos információkért adja ki a man rdiff parancsot.