Прилагодите подешавања резервних копија
Michael Terry

Creative Commons Attribution-Share Alike 4.0 Unported License

# Стварање резервних копија

# Прва резервна копија

Када први пут отворите Резерве, мораћете да подесите своју прву резервну копију.

Кликните на дугме Направите своју прву резервну копију….

Појавиће се прозорче које тражи нека важна почетна подешавања. Погледајте испод за више података о њима.

Кликните на Направи резервну копију.

Вероватно ће вам бити затражено да поставите лозинку за шифровање резервне копије.

Сачекајте да се заврши прво прављење резервне копије. То може потрајати неко време!

# Планирање

Подразумевано, морате кликнути на Направи резервну копију сада за даља прављења резервних копија. Али се снажно препоручује да омогућите аутоматско прављење резервних копија.

Да бисте уредили распоред аутоматског прављења резервних копија, кликните на опцију Распоред у главном прозору.

## Аутоматски прави резервне копије

Укључите ову опцију да би Резерве самостално правиле резервне копије за вас. Ово је препоручено како не бисте заборавили да то сами урадите. Резервне копије су корисније што су новије, па је важно редовно правити резервне копије.

## Учесталост аутоматског прављења резервних копија

Изаберите колико често желите да ваше аутоматско прављење резервних копија буде заказано. Тачно време у дану није прилагодљиво, али ће се резервне копије правити усред ноћи ако је могуће. Додатно, аутоматско прављење резервних копија се паузира и/или не заказује када сте у режиму штедње енергије или у режиму игре.

## Чувај резервне копије

Изаберите најмање време за чување датотека резервних копија. Ако откријете да датотеке резервних копија заузимају превише простора, можда ћете желети да смањите ово трајање. Због појединости изведбе, датотеке се могу чувати мало дуже од изабраног времена. Али ниједна датотека неће бити обрисана пре времена.

Резервне копије се подразумевано чувају заувек, али ипак могу бити обрисане раније ако на месту за складиштење почне да нестаје простора.

# Фасцикле

Подразумевано, ваша цела лична фасцикла (без Смећа и фасцикле Преузимања) је укључена в резервне копије.

Да бисте уредили списак укључених фасцикли, кликните на опцију Фасцикле у главном прозору.

## Фасцикле за прављење резервних копија

Изаберите списак фасцикли које желите да сачувате у вашој резервној копији. Притисните дугмад Додај фасциклу за резервну копију… или Уклони да бисте изменили списак.

## Фасцикле за занемаривање

Изаберите списак фасцикли које не желите да сачувате у вашој резервној копији. Притисните дугмад Додај занемарену фасциклу… или Уклони да бисте изменили списак.

Неки од ваших података могу бити велики и не баш важни за вас. У том случају, можете уштедети себи време и простор тако што нећете правити њихове резервне копије.

Нека места се увек занемарују по задатом:

~/.cache

~/.ccache

~/.gvfs

~/.Private

~/.steam/root (која по задатом такође занемарује ~/.local/share/Steam)

~/.var/app/*/cache

~/.var/app/*/config/Cache

~/.var/app/*/config/Code Cache

~/.var/app/com.valvesoftware.Steam/.steam/root

~/.xsession-errors

~/snap/*/*/.cache

/dev

/proc

/run

/sys

/tmp

Било која фасцикла са датотеком CACHEDIR.TAG или .deja-dup-ignore у себи.

# Место за складиштење

Место за складиштење је место где ће Резерве ставити копије ваших датотека како би се касније могле повратити.

Да бисте променили где се чувају резервне копије, кликните на опцију Место за складиштење у главном прозору.

Имајте на уму да резервне копије могу бити прилично велике, па се уверите да имате довољно слободног простора на диску.

Ако желите да користите спољни уређај као место за складиштење, прикључите га и он ће се појавити на списку.

Иако можете изабрати локалну фасциклу за ваше резервне копије, то се не препоручује. Ако ваш хардвер откаже, изгубићете и ваше изворне податке и ваше резервне копије одједном.